recursal/SuperWikiNEXT-32B huggingface dataset:
"**היינו העתיד**" הוא ספר מאת יעל נאמן על ילדות והתבגרות בקיבוץ יחיעם. יצא לאור ב-2011 בהוצאת אחוזת בית בעריכתה של דנה אולמרט.

זהו ספר זכרונות משולב בחומרים ארכיוניים וקטעי ספרות ושירה, והוא מסופר מנקודת מבט של בת הקיבוץ, ילידת 1960. הספר כתוב בגוף ראשון רבים ("אנחנו") כדי להמחיש את האופי המיוחד של ילדי החינוך המשותף וסיפור הלינה המשותפת בשנות השישים של המאה העשרים.

בספר שזורים מידע היסטורי ואירועים שהתרחשו במציאות בישראל: ליל הגשרים, שיירת יחיעם ומלחמת העצמאות. מתואר גם מבצר יחיעם הסמוך לקיבוץ והתפתחות הנוף הסובב אותו במהלך השנים מאז הקמת הקיבוץ.

נאמן מזכירה מונחים וטקסים שהיו נהוגים בכל קיבוצי הקיבוץ הארצי של השומר הצעיר בחיי היומיום: שישה פרחים ביום השואה לזכר ששת המיליונים שנרצחו בשואה, מפעלי אירוח, הקרנת סרטים של 16-מ"מ ממחלקת הקולנוע של ההסתדרות, הדירה בתל אביב, מפקד אש, שיטת הנושאים, המועדון לחבר, חדר האוכל, שומרי לילה, מטפלת, משק ילדים, מנוחת צהרים, מוסד חינוכי, שלה"ב, קן השומר הצעיר, גבעת חביבה, י"ג ועוד.

גם חברים ובנים מקיבוץ יחיעם מוזכרים כאן בשמותיהם, וכן מקומות ואנשים הנוגעים לזיכרונות הקולקטיביים של בני ובנות כל הקיבוצים של הקיבוץ הארצי.

"היינו העתיד" התמודד ב"רשימה הארוכה" של פרס ספיר לשנת 2011 הכוללת 12 ספרים, אך לא נבחר להתמודד בשלב הסופי.

הספר זכה להצלחה גדולה והופיע במשך שבועות רבים ברשימות רבי המכר. זכה באות ספר הזהב של התאחדות הוצאות הספרים בישראל על מכירת יותר מ-20,000 עותקים. הוא נרכש לתרגום לשפות פולנית, צרפתית והולנדית. המהדורה הפולנית יצאה לאור בספטמבר 2012 בהוצאת "צ'ארנה" (Czarne). הספר יצא לאור בצרפתית בהוצאת Actes Sud באפריל 2015.

קישורים חיצוניים
----------------

* רן טל, "היינו העתיד" מאת יעל נאמן: זיכרון קיבוצי, באתר הארץ, 9 בפברואר 2011
* יצחק לאור, הוא אמר שהשיחים האלה יהפכו בעתיד לעצי אלון יפים, באתר הארץ, 21 בינואר 2011
* עמיה ליבליך, קריאה נוספת ב"היינו העתיד", באתר פסיכולוגיה עברית, 2 במרץ 2011
* דורון קורן, בלדה לקיבוץ עזוב, באתר ynet, 13 במרץ 2011
* אבנר שפירא, ניסויים אפקטיביים, "הארץ", מוסף "ספרים", 14 ביוני 2011
* אריק גלסנר, על "היינו העתיד", של יעל נאמן, הוצאת "אחוזת בית", פורסם במוסף לספרות של "מעריב" במרץ 2011
רבי **דוד קונפורטי** (שע"ח, 1618/1619, סלוניקי - סביבות ת"נ, 1690, קהיר) היה רב, פוסק וכרוניקאי. התפרסם בזכות ספרו הביבליוגרפי 'קורא הדורות'.

תולדות חייו
-----------

דוד קונפורטי נולד בסלוניקי, צאצא למשפחת רבנים ותלמידי חכמים. את צעדיו הראשונים בלימוד תורה עשה בהדרכת מוריו הרבנים: רבי יהודה גיראסי, רבי ישראל זבי ורבי ברוך אנגל.

מוריו ורבותיו המובהקים היו רבי מרדכי קלעי ורבי דניאל איסטרושא, גם הם בני העיר סלוניקי. מאוחר יותר למד קבלה אצל רבי יפת המצרי ופילוסופיה ובמיוחד ספר אצל רבי לוי פסריאל. כמו כן למד אצל רבי שלמה אלגזי בישיבתו בסמירנה שבטורקיה, ואצל רבי יוסף איסקפה.

נשא לאישה את נכדתו של רבי מנחם די לונזאנו, בת בנו אדוניקם.

רבי דוד קונפורטי ערך מסע לארץ ישראל בשנת 1644. במסע זה התעכב כשנה בקהיר שם למד בבית מדרשו של רבי אברהם אסכנדרי. כמו כן, עבר בעזה אצל המשורר רבי ישראל נג'ארה.

בירושלים שהה כשנתיים (בין השנים 1646–1648). בתקופה זאת הגיע ככל הנראה גם לצפת ובה למד ולימד בישיבה שייסד רבי יעקב בירב ובסיום התקופה חזר לסלוניקי. בשנת 1652 ערך מסע נוסף לארץ ישראל והפעם אף ייסד בית מדרש משלו בירושלים. קורות חייו בתשע עשרה השנים הבאות בחייו אינן ידועות לנו כיום. ב-1671 מונה לרבה של קהיר. ידוע שעסק בפסיקה וחבר ספר שו"ת אך הספר אבד ותשובות בודדות ממנו שרדו בספרים של רבנים אחרים בני זמנו. כך למשל חלק מתשובותיו מוזכר בספר 'נעם הלוי' לרבי אברהם הלוי, רבה של מצרים באותה העת.

נפטר בחודש כסלו בשנת ת"נ, 1690 (או סביב 1685).

ספר קורא הדורות
---------------

מהדורה ראשונה של "קורא הדורות", ונציה, ה'תק"ו (1746)
כאמור לעיל ספרו המפורסם ביותר שהגיע לידנו הוא החיבור הביבליוגרפי 'קורא הדורות'. הספר בנוי משלושה חלקים, שני החלקים הראשונים הם קצרים יותר מהחלק השלישי ועוסקים ברבנים מהתקופות שקדמו לגירוש ספרד. החלק השלישי עוסק ברבנים בולטים בתקופה שלאחר גרוש ספרד ומחולק לפי אחד עשר דורות שונים של רבנים. את הספר חיבר, ככל הנראה, בשנת 1683 בזמן שהותו במצרים, אך יש הגורסים שהספר חובר דווקא בארץ ישראל.

בכתיבת הספר הסתמך רבי דוד קונפורטי על חיבורים ביבליוגרפיים יהודיים שקדמו לו כגון: ספר הקבלה שכתב הראב"ד, ספר היוחסין שכתב רבי אברהם זכות וספר נוסף בשם "שלשלת הקבלה" שחבר רבי גדליה אבן יחיא. כמו כן התבסס בספרו על ספרי שו"ת וכן שאלות ותשובות שבכתבי יד.

ייתכן שהשם 'קורא הדורות' ניתן לספר על ידי רבי דוד אשכנזי הירושלמי, אשר הביא את כתב היד ממצרים לאירופה. הספר הובא לראשונה לדפוס בשנת 1746 בוונציה, אך המהדורה הייתה משובשת ומלאת טעויות.

בשנת 1846 נערך הספר מחדש והובא לדפוס על ידי דוד קסל בברלין, בהוצאת חברת 'מקיצי נרדמים'. דוד קסל הוא זה שהעלה את ההערכה שהספר חובר בשנת 1683.

קישורים חיצוניים
----------------

* דוד הלחמי, ****רבי דוד קונפורטי (מחבר 'קורא הדורות')****, בספר "חכמי ישראל", תל אביב תשי"ח, חלק א', עמ' ק"ד, באתר אוצר החכמה (צפייה חופשית – מותנית ברישום)
* ריצ'רד גוטהייל, ‏"דוד קונפורטי", במהדורת 1901–1906 של האנציקלופדיה היהודית (באנגלית)

ספרו
* **קורא הדורות**, באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* GND: 1055405038
* ISNI: 0000 0000 6667 1908
* NTA: 297275887
* VIAF: 11146522305432391263
* WorldCat: lccn-nr95002758

 |
**יוג'ין "פו" ג'טר השלישי** (באנגלית: **Eugene "Pooh" Jeter III**; נולד ב-1 בדצמבר 1983 בלוס אנג'לס, קליפורניה) הוא כדורסלן אמריקאי-אוקראיני המשחק בעמדת הרכז בקבוצת ג'י ליג איגנייט מליגת הפיתוח של ה-NBA. פו הוא אחיה של האצנית כרמליטה ג'טר, המחזיקה בתוצאה השנייה בטיבה בכל הזמנים בריצת 100 מטרים לנשים.

ביוגרפיה
--------

ג'טר, בוגר אוניברסיטת פורטלנד, לא נבחר בדראפט ה-NBA לשנת 2006 ולאחר עונה בליגת הפיתוח של ה-NBA יצא לאירופה וחתם בבי.סי. קייב האוקראינית עימה שיחק גם ביורוצ'לנג'. לאחר מכן עבר לספרד וחתם במנורקה, במדיה קלע 16.3 נקודות בממוצע למשחק ודורג במקום החמישי בטבלת מלך הסלים של ליגת ה-ACB.

את עונת 2009/2010 פתח באוניקאחה מאלגה, אך כבר בנובמבר 2009 עבר להפועל ירושלים מליגת העל הישראלית, במדיה הפגין את אחת מעונות השיא שלו בקריירה. כבר במשחקו הראשון בירושלים קלע 13 נקודות ומסר 3 אסיסטים בניצחון קבוצתו 70:95 על עירוני נהריה. בהמשך הפך לשחקן השישי של הקבוצה והיה אחד השחקנים המרכזיים בעונה המצוינת של ירושלים ביורוקאפ, בו הגיעה עד לשלב רבע הגמר, אך הודחה על ידי אלבה ברלין.

ב-27 במרץ 2010 קבע שיא עונה של 39 נקודות במשחק נגד הפועל עפולה, בו ניצחה ירושלים 99:102 משלשת ניצחון של ג'טר שהייתה גם השלשה התשיעית שלו במשחק מ-12 ניסיונות, בכך השווה את שיא הליגה לקליעת שלשות במשחק אחד. משחק זה, שנחשב לאחת מתצוגת השלשות הגדולה בתולדות הליגה מאז החלו לחשב שלשות בסטטיסטיקה (סך הכל 28 מ-46 לשתי הקבוצות), הקפיץ את מעמדו של ג'טר בירושלים והוא אף נבחר לשחקן השישי של העונה בליגה. עם זאת, לא הצליח להוביל את קבוצתו להישגים לאחר שזו הפסידה בשמינית גמר גביע המדינה לברק נתניה ובחצי גמר הפיינל פור לאלופה הנכנסת, הפועל גלבוע גליל.

בעונת 2010/2011 עבר לשחק בסקרמנטו קינגס מליגת ה-NBA.

קישורים חיצוניים
----------------

ויקישיתוף מדיה וקבצים בנושא **פו ג'טר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* דף השחקן באתר היורוליג
* פרופיל באתר ה-ABC

| השחקן השישי בליגת העל בכדורסל |
| --- |
| 

|  |
| --- |
| 2004: חג'ג' • 2005: ברנר • 2006: לא נבחר • 2007: לא נבחר • 2008: כספי • 2009: ג'פרסון • 2010: ג'טר • 2011: נעימי • 2012: טיוס • 2013: אורלנד • 2014: בלו • 2015: גפני • 2016: טימור • 2017: סיגרס • 2018: בנקס • 2019: בריימו • 2020: בריימו • 2021: פניני • 2022: אדאמס • 2023: טימור |

 |
חיילים נורווגים בשוודיה במהלך המלחמה
המדים שלבשו אנשי כוחות המשטרה
**כוחות המשטרה** (בנורווגית: **Polititroppene**, בשוודית: **Polistrupperna**) היו כוחות מיוחדים שהוקמו בידי שוודיה במהלך מלחמת העולם השנייה. כוחות אלו הורכבו מגולים נורווגים שנמלטו מארצם מאימת גרמניה הנאצית. כוחות המשטרה אומנו וצוידו בידי השוודים במטרה לסייע בשמירת הסדר בנורווגיה של אחרי המלחמה. לקראת סוף המלחמה הם אף השתתפו בשחרור פינמרק.

הקמת הכוח
---------

ב-1940 נכבשה נורווגיה בידי גרמניה הנאצית לאחר מערכה אכזרית. נורווגים רבים שלא רצו לחיות תחת השלטון הנאצי, נמלטו לשוודיה השכנה, שנותרה נייטרלית עד סוף המלחמה. רבים מהם היו אנשי הכוחות המזוינים של נורווגיה. עד סוף המלחמה הגיעו לשוודיה כמעט 50,000 פליטים נורווגים. ב-1942 נסע הארי סדרמן ראש המרכז השוודי הלאומי לזיהוי פלילי, לביקור בלונדון שם שהתה הממשלה הנורווגית הגולה. סדרמן נפגש עם שר המשפטים הנרווגי טרי וולד שהציע לו להקים כוח משטרתי מיוחד שיורכב מחיילים נורווגים. באופן אישי, סדרמן גילה אהדה לרעיון, אך ממשלת שוודיה סרבה לאשר אותו בשל מדיניות הנייטרליות שלה. עם זאת, בפברואר 1943 שינתה ממשלת שוודיה את טעמה, והחליטה לספק לפליטים הנורווגים נשק ומאמנים. המהלך נעשה בתיאום עם הממשלה הנורווגית הגולה, ומטרתו המוצהרת הייתה הקמת כוח משטרה גדול שיוכל לשמור על הסדר בנורווגיה לאחר שהגרמנים ייסוגו ממנה, וכן להעמיד לדין נורווגים ששיתפו פעולה עם הגרמנים.

הכוחות הראשונים אומנו בחשאי מצפון לסטוקהולם. רק ב-2 בנובמבר 1943 הוציאה ממשלת שוודיה הצהרה רשמית על כך, וב-3 בדצמבר של אותה שנה הוציאה הצהרה נוספת על פיה במסגרת התכנית יאומנו 9,500 חיילים נורווגים. עם זאת, ממשלת שוודיה הורתה לחלק את הנורווגים בין מחנות שונים, וקבעה שלא יהיו יותר מ-500 חיילים בכל מחנה. רק בארבעה מחנות הותרו אימוני ירי, ורק לשליש מהחיילים סופק נשק בפועל. במקביל, הקימה שוודיה את הבריגדה הדנית - כוח צבאי שהורכב מגולים מדנמרק.

לקראת סוף שנת 1944, החליטה מפקדת בעלות הברית לנסות לשחרר את פינמרק - המחוז הצפוני ביותר בנורווגיה. 1,300 מהשוטרים הנורווגים בשוודיה קיבלו פקודה לנוע אל פינמרק ולחבור שם לכוח נורווגי גולה אחר שהגיע מבריטניה, ולכחות הצבא האדום שכבשו את קירקנס והתקדמו צפונה. שחרור פינמרק נמשך עד סוף אפריל 1945. הגרמנים נסוגו בזהירות תוך שהם משאירים מאחור אדמה חרוכה. שאר נורווגיה נותרה תחת כיבוש גרמני, ושוחררה רק עם כניעת הצבא הגרמני ב-8 במאי. עם סיום המלחמה, צעדו כוחות המשטרה משוודיה לנורווגיה וסייעו בשמירת הסדר במדינה ובמעצרם של משתפי פעולה נורווגים.

קישורים חיצוניים
----------------

ויקישיתוף מדיה וקבצים בנושא **כוחות המשטרה** בוויקישיתוף
* אתר נורווגי העוסק בכוחות המשטרה
* אתר שוודי המוקדש לכוחות הנורווגים בשוודיה במלחמת העולם השנייה
**רוברט אדווין "בוב" גרוס** (באנגלית: **Robert Edwin "Bob" Gross**; נולד ב-3 באוגוסט 1953) הוא כדורסלן עבר אמריקאי, אשר שיחק בליגת ה-NBA בין השנים 1975–1983. ממוצעיו הכוללים לאורך הקריירה הם 8.9 נקודות, 2.4 ריבאונדים ו-1.3 אסיסטים למשחק.

בעונת 1976/1977 זכה באליפות ה-NBA כשחקן פורטלנד טרייל בלייזרס. בדצמבר 2008 הפרישה הקבוצה את גופייתו, עם המספר "30".

קריירת משחק
-----------

בשנת 1971 החל גרוס ללמוד באוניברסיטת סיאטל, ולאחר שנתיים עבר לאוניברסיטת המדינה של קליפורניה בלונג ביץ' ("לונג ביץ' סטייט"). בשתי עונותיו בקבוצת הכדורסל של לונג ביץ' קלע 11.5 נקודות בממוצע למשחק, תחת המאמן לוט אולסון.

בדראפט ה-NBA‏ 1975 נלקח גרוס בבחירה ה-25, על ידי פורטלנד טרייל בלייזרס. בעונתו השנייה בפורטלנד שימש כשחקן חמישייה קבוע, לצד ביל וולטון, מוריס לוקאס, ליונל הולינס ודייב טוורדזיק, וקלע 10.3 נקודות בממוצע למשחק. בפלייאוף של אותה עונה גברה פורטלנד על שיקגו בולס (2–1), דנוור נאגטס (4–2), לוס אנג'לס לייקרס (4–0) ופילדלפיה 76' (4–2) בדרך לזכייתה הראשונה באליפות ה-NBA. לאורך סדרת הגמר הצטיין גרוס עם ממוצעים של 17.3 נקודות, 5.7 ריבאונדים, 3.5 אסיסטים ו-2.2 חטיפות למשחק. בעונת 1977/1978 נבחר גרוס לחמישיית ההגנה השנייה של העונה, לצד וולטון, לוקאס והולינס אשר נבחרו לחמישייה הראשונה.

בפברואר 1983, לאחר 7 עונות בפורטלנד, חתם על חוזה בסן דייגו קליפרס. בעונתו היחידה עם הקליפרס קלע 3.1 נקודות בממוצע למשחק, ובסיומה פרש ממשחק, בגיל 29.

בדצמבר 2008 הפריש מועדון הטרייל בלייזרס את גופייתו של גרוס, עם המספר "30", ובכך הפך לשחקן השביעי מקבוצת האליפות של עונת 1977 שזוכה לכבוד זה. הפרשת גופייתו של גרוס, כמו גם אלו של חבריו לקבוצה טוורדזיק, לויד ניל ולארי סטיל, נחשבת בעיני רבים כ"לא מוצדקת".

קישורים חיצוניים
----------------

ויקישיתוף מדיה וקבצים בנושא **בוב גרוס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות קריירת המשחק של גרוס, באתר basketball-reference.com
2. ↑  בוב גרוס השאיר רושם מתמשך, באתר oregonlive.com,‏ 17 בדצמבר 2008
3. ↑  סטטיסטיקות המכללות של גרוס, באתר sports-reference.com
4. ↑  רשימת הנבחרים בדראפט 1975, באתר basketball-reference.com
5. ↑  סטטיסטיקות סדרת הגמר 1977, באתר basketball-reference.com
6. ↑  חמש הפרשות הגופיות הגרועות ב-NBA, באתר basketballinsiders.com,‏ 10 במרץ 2014
7. ↑  שחקני ה-NBA הגרועים ביותר שגופייתם הופרשה, באתר brightsideofthesun.com,‏ 19 בספטמבר 2013
8. ↑  15 גופיות ב-NBA שלא היו צריכות לצאת לגמלאות, באתר thesportster.com,‏ 20 בדצמבר 2016
גולגולת הייצור
**קיילסטיבנטוס** (שם מדעי: ***Caelestiventus***; פירוש השם: "רוח שמיימית") הוא סוג של פטרוזאור הקרוב לדימורפודון, אשר התקיים בטריאס העליון שלפני 208 מיליון שנה. הוא התגלה בתצורת אבן חול נוגט (אנ') שבצפון-מזרח יוטה בחפירות בשנת 2007. הוא נקרא בשם בשנת 2018.

הקיילסטיבנטוס הוא הפטרוזאור הלא-פטרודקטילי היחיד שנמצא באזורי מדבר. שאר המעופפים הקדומים נמצאו באזורים לחים יותר. בניגוד לרוב מאובני הפטרוזאורים של הטריאס הוא התגלה כשלד כמעט שלם, מה שמאפשר לדעת עליו פרטים רבים.

הוא היה בעל גולגולת מוצקה וארוכה באורך 17.8 סנטימטרים ומוטת כנפיו הגיעה לאורך 1.5 מטר, מה שהופך אותו לאחד מגדולי הפטרוזאורים של הטריאס. במראהו דמה מאוד לדימורפודון מתור היורה והיה בעל לסת עליונה חלולה כמו מקור קלאו או טוקן וגבוהה. לסת זו הכילה מספר רכסים. הפטרוזאור היה בעל מערכת לסתות בעלות שלושה סוגי שיניים המעוצבות בצורה מחודדת במרכז המקור, שיניים נמוכות וחזקות בקצה ושיניים ארוכות ודקות בקצוות המקור. מבנה זה מרמז שהיה אוכל בשר.

בתקופה זו חיו ביוטה מספר דינוזאורים קטנים עד בינוניים, דמויי-תנינאים וזוחלים דומים. ככל הנראה הוא צד זוחלים קטנים וכן חסרי חוליות, אך לא דגים מאחר שחי בתנאי מדבר. הלסתות המוזרות נועדו להרוג ביעילות טרף.

קישורים חיצוניים
----------------

ויקישיתוף מדיה וקבצים בנושא **קיילסטיבנטוס** בוויקישיתוף
**אוקרוג סוחומי** (ברוסית: **Сухумский округ**) אחד ממחוזות האימפריה הרוסית תחת מלכות המשנה של הקווקז, שהשתרע באזור אבחזיה, בין קווי הרוחב '30‏42° - 44°, ובין קווי האורך 39° - 41°. המחוז גבל מצפון וממערב ברכס הרי הקווקז הגדול, שהפרידו אותה מצ'רקסיה; ממזרח הוא גבל בסמגרלו ומדרום בים השחור.

ב-17 באוגוסט 1866 נוסד האגף או הגיזרה הצבאית של סוחומי (Сухумский военный отдел), שבירתה סוחומי. בשנת 1883, נוסד אוקורג סוחומי שהיה כפוף מנהלית לפלך כותאיסי. שטח המחוז היה 7,575 ורסטה ריבועית (верста)‏, ואוכלוסייתה מנתה בשנת 1897 100,498 איש.

היסטוריה
--------

האימפריה הרוסית ניצלה את ההזדמנות של חוסר שקט יחסי באימפריה העות'מאנית, ובשנת 1810 כבשה את סוחומי. בשנת 1832 הפכה סוחומי לאזור בו הוצבו עמדות מכס ונמלה הימי שודרג בשנת 1866. בשנת 1864 אולץ הנסיך האבחזי מיכאיל (חמוד-ביי) לוותר על כס השלטון בנסיכות אבחזיה, ושטח הנסיכות אוחד עם האימפריה הרוסית. שנתיים לאחר מכן נוסד האוקרוג הצבאי של סוחומי.

ב-25 בדצמבר 1904, הופרד חלק מהאזור בין גגרה לסוצ'י, שהיה מאוכלס בעבר בזיגים, בצו של הצאר, מידי אוקרוג סוחומי שהיה חלק מפלך כותאיסי לטובת פלך הים השחור (גוברניית הים השחור). המדיניות הרוסית באזור, שהביאה לגל של מוג'הירים גרמה להתדלדלות האוכלוסייה. מצד שני אוכלס האזור בידי מספר רב של גאורגים וארמנים. למרות זאת, התעקשו הגנרל דניקין ועמיתיו כי הגבול בין גאורגיה (שלא הייתה מוכרת עדיין על ידי שתי ההנהגות הלבנה והסובייטית) והרפובליקה הקובנית, שנשלטה על ידי הצבא הלבן, צריך להיות הגבול שעבר בין פלכי האימפריה הרוסית - פלך כותאיסי ופלך הים השחור. כלומר, מעט צפונית לנהר הבזיב.

דמוגרפיה
--------

צפון-מזרח הים השחור, 1892
בין השנים 1864–1878, נמלטו מעל ל-60% מאוכלוסיית אבחזיה (כ-200,000 איש) דרומה. כדי לפצות על איבוד התושבים עודדו השלטונות הגירה של גאורגים, רוסים וארמנים לאזור. כ-40,000 איש היגרו לאבחזיה ושינו את המאזן הדמוגרפי לרעת האבחזים. אזורים רבים במחוז היו לא מיושבים והרוסים החלו במדיניות ליישוב נוצרים באזורים אלה.

קישורים חיצוניים
----------------

ויקישיתוף מדיה וקבצים בנושא **אוקרוג סוחומי** בוויקישיתוף

הערות שוליים
------------

1. ↑  ‏**ורסטה** - (верста) יחידת אורך רוסית השווה ל-1066 מטר בתקופת האימפריה הרוסית, שאינה בשימוש עוד
2. ↑  **מוג'היר** (مهاجر) - הגירה של ילידי הקווקז לתחומי האימפריה העות'מאנית, שנבעה מהמלחמה הרוסית-צ'רקסית (1763-1864)
שגיאות פרמטריות בתבנית:מקורות   
פרמטרי חובה [ נושא ] חסרים 

**יעקב (קובי) יפרח** (נולד ב-2 בספטמבר 1996) הוא מפתח גוף ישראלי, הישראלי היחיד שזכה במר יוניברס ג'וניור מטעם איגוד NABBA. משנת 2019 קובי מחזיק בכרטיס מקצוען (IFBB pro), והוא הישראלי הצעיר מכולם שזכה בו (22).

ביוגרפיה
--------

יפרח נולד וגדל בזכרון יעקב, לבית דתי-חרדי, שמנה 8 אחים ואחיות. כבר בגיל 11 אחיו הגדול מאיר חשף אותו לעולם פיתוח הגוף. כשהיה צעיר נשלח ללמוד בישיבה בטבריה, אך היה נוהג לצאת משיעורי תורה על מנת להתאמן בחדר הכושר.

בגיל 16 התחרה לראשונה במר ישראל מטעם איגוד NABBA, בו זכה במקום השני בקטגוריית הנוער. בשנת 2013 זכה לראשונה בתחרות מר ישראל, בה הפסיד בגמר בשנה שלפני כן. הוא החזיק בתואר מר ישראל מטעם איגוד NABBA עד גיל 21 במשך 4 שנים, כאשר בין השנים 2015–2016 הוא זכה גם כמנצח אלוף האלופים של תחרות זו. ביולי 2015 זכה בתואר סגן מר עולם לנוער בתחרות שנערכה במלטה, ובמאי שנה לאחר מכן זכה שוב במקום השני, בתחרות מר עולם שנערכה בברזיל.

באוקטובר 2016 זכה בתחרות מר יוניברס מטעם איגוד NABBA. שנה לאחר מכן, זכה יפרח שנית בתחרות זו, שנערכה בברמינגהאם שבאנגליה.

ב-8 באפריל 2018 התחרה בתחרות "טופ דה קולמאר" שבצרפת, והתמודד בקטגוריית ה"סמי פרו", שאינה מוגבלת בגיל. יפרח זכה במקום השני בתחרות זו. חודש לאחר מכן זכה במר ישראל ובאלוף האלופים בפעם השלישית. ב-10 ביוני התחרה בתחרות מר אולימפיה לחובבנים בספרד. הוא זכה במקום הראשון בקטגוריית הגיל עד 24, ובמקום החמישי בקטגוריית "בילדינג כבד עד 90 קילו". יפרח עלה להתחרות במשקל 86 ק"ג.

ב-9 ביוני 2019 זכה במקום הראשון בתחרות מר אולימפיה לחובבנים, מעמד שהקנה לו כרטיס מקצוען (IFBB pro).

חיים אישיים
-----------

מאז שנת 2016 יפרח משמש בתור פרזנטור של חברת ביגוד מפתחי הגוף "גורילה וויר". הוא משמש גם כפרזנטור חברת תוספי התזונה לספורטאים הקנדית "בברלי נוטרישן".

מאמנו האישי הוא דני קגנוביץ'. יפרח חבר באיגוד NABBA. בשנת 2018 פתח תוכנית אימונים וייעוץ אישי בתחום פיתוח הגוף. בשנת 2021 החל ללוות ספורטאים המעוניינים לשפר את גופם.

ביולי 2021 נישא לבת זוגו, יובל אזולאי.

קישורים חיצוניים
----------------

* קובי יפרח, ברשת החברתית פייסבוק
* קובי יפרח, ברשת החברתית אינסטגרם
* קובי יפרח, סרטונים בערוץ היוטיוב
* קובי יפרח באתר gossipbuilder
* קובי יפרח באתר The Flex Files.
* מר יוניברס הצעיר: אני מצליח הודות לחינוך החרדי שקיבלתי, מאמר בThe Times of Israel, 2016. (באנגלית)
* אסף קמר, יהדות השרירים: ישראלי הוכתר כ"מר יוניברס", באתר ynet, 1 בנובמבר 2016
**כריסטופר למונטה "כריס" מילס** (באנגלית: **Christopher Lemonte "Chris" Mills**; נולד ב-25 בינואר 1970) הוא כדורסלן עבר אמריקאי, אשר שיחק בליגת ה-NBA בין השנים 1993–2003. ממוצעיו הכוללים לאורך 10 עונותיו בליגה הם 11.2 נקודות, 4.9 ריבאונדים ו-1.9 אסיסטים למשחק.

קריירת מכללות
-------------

מילס נולד וגדל בלוס אנג'לס שבקליפורניה, ובשנת 1988 החל ללמוד באוניברסיטת קנטקי. בשנת 1989 הושעה לשנה מהשתתפות בליגת המכללות ונדרש לעזוב את האוניברסיטה, בגין חשד כי קיבל שוחד על מנת ללמוד בקנטקי. בעונתו היחידה בקבוצת "קנטקי ויילדקטס" קלע 14.3 נקודות בממוצע למשחק.

בשנת 1990 החל ללמוד באוניברסיטת אריזונה, וב-3 העונות הבאות שיחק בקבוצת הכדורסל שלה תחת המאמן לוט אולסון. בעונתו הראשונה באריזונה קלע 15.3 נקודות למשחק, והוליך את קבוצתו, לצד בראיין ויליאמס, לשלב שמינית גמר טורניר אליפות המכללות (NCAA Sweet Sixteen). בעונת 1992/1993 קלע 20.4 נקודות בממוצע למשחק, ובסיומה זכה בתואר השחקן המצטיין של מחוז Pac-10.

קריירת משחק מקצועית
-------------------

בדראפט ה-NBA‏ 1993 נבחר מילס על ידי קליבלנד קאבלירס, בבחירה ה-22. ב-4 עונותיו בקליבלנד רשם ממוצעים של 12.6 נקודות, 5.4 ריבאונדים ו-2.1 אסיסטים למשחק, תחת המאמן מייק פראטלו. ב-3 מהעונות העפילו הקאבלירס לפלייאוף ה-NBA, אך בשלושתן הודחו ממנו כבר בסיבוב הראשון.

באוגוסט 1997 חתם על חוזה בבוסטון סלטיקס, וחודשיים לאחר מכן, בטרם שיחק במדיה, הועבר עם שתי בחירות דראפט עתידיות בטרייד לניו יורק ניקס, תמורת סקוט ברוקס, וולטר מקארתי וג'ון תומאס. בעונתו היחידה עם הניקס פתח ב-29 משחקים, ותרם 9.7 נקודות בממוצע למשחק.

לקראת עונת 1998/1999 הועבר בטרייד לגולדן סטייט ווריורס, יחד עם טרי קאמינגס וג'ון סטארקס, בתמורה ללטרל ספריוול. לאורך 5 עונותיו עם הווריורס שותף ב-169 משחקים בלבד (מתוך 378) בשל פציעות שונות, וקלע 9.3 נקודות בממוצע למשחק. בעונת 1999/2000, בה שיחק ב-20 משחקים, קלע שיא קריירה של 16.1 נקודות למשחק.

בקיץ 2003 הועבר בטריידים שונים לדאלאס מאבריקס ולבוסטון סלטיקס, בפברואר 2004 נשלח בטרייד נוסף לאטלנטה הוקס, ובמרץ 2004 שוחרר על ידי ההוקס. לאורך כל אותה עונה לא שיחק מילס באף משחק, בשל פציעה, ובקיץ 2004 פרש ממשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של מילס בליגת ה-NBA, באתר basketball-reference.com
2. ↑  עשרת השחקנים השנויים במחלוקת בתולדות ליגת המכללות, באתר bleacherreport.com,‏ 6 בדצמבר 2012
3. ↑  עובדים מאשרים כי מילס קיבל חבילה, באתר לוס אנג'לס טיימס, 9 ביוני 1988
4. ↑  הסטטיסטיקות של מילס בליגת המכללות, באתר sports-reference.com
5. ↑  רשימת הנבחרים בדראפט 1993, באתר basketball-reference.com
6. ↑  מילס נשלח בטרייד לניקס, באתר הניו יורק טיימס, 23 באוקטובר 1997
7. ↑  מילס, קאמינגס וסטארקס נשלחים לווריורס, באתר CBS News,‏ 18 בינואר 1999
8. ↑  דטרויט מצרפת את וולאס בטרייד משולש, באתר ESPN,‏ 19 בפברואר 2004

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 8912a74c-5c97-478f-bc10-cc4f9387427c

 |
**בית הקברות הצבאי הקנדי באגירה** (באנגלית: **Agira Canadian War Cemetery**) שוכן באי סיציליה שבאיטליה. קבורים בו 490 חללים.

בית הקברות
----------

בית הקברות שוכן בקרבת העיירה אגירה, כ-50 קילומטר ממערב לעיר קטניה. הוא הוקם במהלך מלחמת העולם השניה, בספטמבר 1943, ונועד לקבורת כל החללים הקנדים שנפלו בפלישת בעלות הברית לסיציליה, שהחלה בחודש יולי באותה שנה. האתר נבחר משום קרבתו לאגירה, שנכבשה על ידי הדיוויזיה הקנדית הראשונה ב-28 ביולי.

בית הקברות ממוקם על שני מדרונותיה של גבעה נמוכה, הצופה מדרום מערב אל אגם פוזיו (אנ'). הוא מתחם קרקע מלבני מוקף עצי אורן הסלע, ששטחו כתשעה דונם. יש בו ארבע חלקות קבורה מרובעות, ששני מעברים צולבים מפרידים ביניהן. בצומת המעברים, הממוקמת על ראש הגבעה, ניצב צלב ההקרבה על גבי משטח מרוצף. הכניסה אל בית הקברות היא בעברו המערבי, שבו הוקמה כניסה מסוגננת, ובה רחבה מרוצפת, גדרות אבן, שער מתכת ושני מבנים. 

כל החללים המזוהים שנקברו באתר, למעט אחד, היו קנדים. במקום נקברו גם חמישה חללים אלמונים.

בית הקברות נבנה ומתוחזק על ידי ועדת חבר העמים לקברי מלחמה.

קישורים חיצוניים
----------------

ויקישיתוף מדיה וקבצים בנושא **בית הקברות הצבאי הקנדי באגירה** בוויקישיתוף
* בית הקברות באתר ועדת חבר העמים לקברי מלחמה
* בית הקברות באתר Veterans Affairs Canada
* סרטון על בית הקברות באתר YouTube
**ארילד ורנר אגרסקוב "ורן" מיקלסן** (באנגלית: **Arild Verner Agerskov "Vern" Mikkelsen**;‏ 21 באוקטובר 1928 - 21 בנובמבר 2013) היה כדורסלן אמריקאי ששיחק במשך 10 עונות בקבוצת מיניאפוליס לייקרס מליגת ה-NBA, וזכה במדיה ב-4 אליפויות. הוא נודע כשחקן הגנה אגרסיבי במיוחד - מיקלסן הורחק בעקבות עבירות בלתי ספורטיביות או טכניות מ-127 משחקים מתוך 699 משחקים בהם שותף, יותר מכל שחקן אחר בתולדות הליגה. בשנת 1995 הוצג בהיכל התהילה של הכדורסל כשחקן.

נעורים ומכללות
--------------

מיקלסן נולד בעיר פרלייר שבקליפורניה וגדל בשכונה דנית-אמריקאית במינסוטה, בשל מוצאו של אביו. בגיל 16 החל ללמוד באוניברסיטת האמלין שבסיינט פול, אותה הוביל בשנת 1949 לאליפות טורניר ה-NAIA. בסיום אותה עונה נכלל מיקלסן ב"חמישיית העונה של ליגת המכללות" (All-American).

קריירה מקצועית
--------------

תמונה קבוצתית של מיניאפוליס לייקרס בשנת 1950. מיקלסן שני מימין (#19).
מיקלסן נבחר על ידי מיניאפוליס לייקרס בדראפט ה-BAA לשנת 1949 כאחת מתוך שתי בחירות הדראפט הטריטוריאליות הראשונות אי פעם (אד מקאולי נבחר במקביל, על ידי סנט לואיס בומרס). לצד הסנטר ג'ורג' מייקן והסמול פורוורד ג'ים פולארד, היה מיקלסן שותף לקו הקדמי הדומיננטי ב-NBA לאורך שנות ה-50, שזכה בתקופתו ב-4 אליפויות והגיע לשלב גמר ה-NBA‏ 4 פעמים נוספות. לאורך הקריירה נבחר מיקלסן להשתתף בשישה משחקי אולסטאר ולהיכלל בחמישייה השנייה של העונה ארבע פעמים. ממוצעי הקריירה שלו עומדים על 14.4 נקודות, 9.4 ריבאונדים ו-2.2 אסיסטים למשחק. בעת פרישתו דורג במקום השביעי ברשימת הקלעים המובילים בתולדות ה-NBA, ורביעי ברשימת הריבאונדרים המובילים.

בשנת 1995 הוצג בהיכל התהילה של הכדורסל, באותה שנה בה הוצג מאמנו בלייקרס וחברו הקרוב, ג'ון קונדלה. ב-21 בנובמבר 2013 מת מיקלסן בעיר מגוריו וייזטה שבמינסוטה, בגיל 85.

קישורים חיצוניים
----------------

ויקישיתוף מדיה וקבצים בנושא **ורן מיקלסן** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA
* ורן מיקלסן, באתר "Find a Grave" (באנגלית)

הערות שוליים
------------

1. ↑  ייתכן שהמספר אף גבוה יותר, מאחר שהליגה החלה למנות הרחקות ממשחקים רק בעונתו השנייה של מיקלסן,‏ 1950/1951
2. 1 2 3  ההודעה על מותו של מיקלסן, באתר הניו יורק טיימס
3. 1 2  דף השחקן באתר היכל התהילה של הכדורסל
4. ↑  רשימת הנבחרים בדראפט 1949, באתר basketball-reference.com
5. ↑  סטטיסטיקות הקריירה של מיקלסן ב-NBA, באתר basketball-reference.com
6. ↑  הקלעים המובילים בתולדות ה-NBA, נכון לסוף עונת 1958/1959, באתר basketball-reference.com
7. ↑  הריבאונדרים המובילים בתולדות ה-NBA, נכון לסוף עונת 1958/1959, באתר basketball-reference.com

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2008054280
* VIAF: 46569806
* WorldCat: lccn-no2008054280

 |
**רכבת האלונים** או **מסילת הברזל העות'מאנית באזור השרון**, היא מיזם תיירותי בקיבוץ עין שמר המשחזר קטע קצר מקו רכבת מימי השלטון העות'מאני בארץ ישראל.
שמה נגזר מעצי האלון הרבים שהובילה אשר נכרתו מיער השרון.

היסטוריה
--------

המסילה הצרה שנסללה על ידי הטורקים במהלך מלחמת העולם הראשונה, כשלוחה של המסילה המזרחית לכיוון חדרה וכפר קניר מכונה כיום 'רכבת האלונים'. המסילה המזרחית התחברה לרכבת העמק, שלוחה של המסילה החג'אזית, (דמשק-חג'אז), באמצעות מסילת השומרון.  

בשנות המלחמה נוצר מחסור חריף בחומר הסקה לקטרים. עתודות הפחם הטורקיות אזלו כיוון שהים התיכון היה בשליטה של ציי צרפת ואנגליה ולא הייתה כל אפשרות להשיט פחם דרכו. לכן, הוחלט במטה הכללי הגרמני-טורקי לבנות שלוחה מטולכרם צפונה, שמטרתה הסעת עצי אלון כרותים מיער האלונים באזור רגבים. שתי שלוחות נבנו, האחת מטול כרם לחדרה והשנייה מטול כרם דרך צומת עירון לכפר קניר ליד רגבים. 
המסילות שהיו מסילות צרות, וזאת על מנת לחסוך בעבודת תשתית כבדה, שימשו להובלת העצים עד לתחנה הקצה של המסילה המזרחית בטול כרם. משם הוסעו על המסילה המזרחית לתחנות נוספות בכל הארץ לשם הסקת הקטרים. 
  
עצי הסרק, ובראשם עץ האלון, היו הראשונים לכריתה, וכשאזלו הגיע תורם של עצי הפרי, אשר לגביהם היה צו, לכרות כל עץ עשירי. העבודה בוצעה על ידי מאות ערבים מגויסים ושבויים ארמנים. אורך המסלול טול כרם-קניר היה כ-25 ק"מ.  

ב-1920 פורקו המסילות על ידי הבריטים. חלק מהפסים והאדנים נלקחו על ידי הכפריים הערבים, אנשי חדרה וגדוד העבודה. אנשי גדוד העבודה השתמשו באדנים לבניית בית האבן והחומה בחצר הישנה בקיבוץ עין שמר.

שיחזור והשיקום של המסילה והרכבת בוצע ביוזמת רן חדוותי - חבר הקיבוץ, איש המועצה לשימור אתרי מורשת ומומחה עולמי לשיקום מכונות עתיקות.

רכבת האלונים כיום
-----------------

כיום ניתן לנסוע ברכבת האלונים המשוחזרת באופן תיירותי כחלק מפעילות מוזיאון החצר הישנה שבקיבוץ עין שמר, המסלול המשוחזר עובר ברובו בסמיכות רבה לנתיב שנסעה בו הרכבת לפני קרוב ל-90 שנה. אורכו 
כ-1,100 מטר, והוא מקיף באופן חלקי את הקיבוץ. במהלך הנסיעה המבקרים מתבקשים לסובב את הקטר בעצמם - בדומה לאופן בו נעשה הדבר בתקופה העות'מאנית.

* רכבת האלונים בתחנהרכבת האלונים בתחנה
* הקטר Rustonהקטר Ruston
* חיוג הקטרחיוג הקטר
* רכבת האלונים, התחנהרכבת האלונים, התחנה
* רכבת האלונים, המסוטרכבת האלונים, המסוט
* ידיות של מסוטידיות של מסוט
* טורבינת רוח לבאר מיםטורבינת רוח לבאר מים

קישורים חיצוניים
----------------

* החצר הישנה, אתר המוזיאון, החצר הישנה עין שמר
* מרדכי חיימוביץ, תחנה בזמן: מסע בעקבות רכבת העמק, באתר nrg‏, 27 באפריל 2013

הערות שוליים
------------

1. ↑  אתר למנויים בלבד עופר אדרת, הקיבוצניק ששומר על גלגלי ההיסטוריה, באתר הארץ, 15 באפריל 2013

| רכבת העמק |
| --- |
| מסילות קשורות | מסילת הרכבת החיג'אזית • מסילת הרכבת דרעא–צמח • מסילת העמק • מסילת השומרון • הרכבת הצבאית העות'מאנית | תחנת חיפה מזרחתחנת חיפה מזרח |
| אישים | לורנס אוליפנט • עבדול חמיד השני • יהודה לבנוני • יעקב מושלי • היינריך אוגוסט מייסנר • קלוד קונדר • ברוך קטינקא • גוטליב שומאכר |
| ארגונים ומוסדות | הרכבת המנדטורית • משמר הרכבת • משפחת סורסוק |
| תחנות | אל חמה • אלרואי • בית שאן • חיפה מזרח • חיפה מרכז • כפר יהושע • עפולה • צמח |
| גשרים | אל חמה • נחל יששכר • נחל קישון • נחל תבור |
| אירועים | ליל הגשרים • ליל הרכבות • קרב סמח' |
| הנצחה | חצר גשר הישנה • מוזיאון רכבת ישראל • רכבת האלונים • רכבת העמק (סרט) |
פירוש נוסף ערך זה עוסק בשוק אפור להלוואות. אם התכוונתם לשוק אפור לסחורות, ראו שוק אפור (לסחורות).
בישראל, "**השוק האפור**" הוא כינוי למערכת מימון הפועלת מחוץ למערכת הפיננסית הממוסדת (שעיקרה בנקים, וכן פועלים בה גופים נוספים של שוק ההון כגון חברות ביטוח ונותני שירותי מטבע).

מוסדות מימון חוץ בנקאיים עוסקים במגוון פעילויות בתחום זה בדומה לבנקים כגון: קבלת פיקדונות, הענקת הלוואות בריבית, נכיון צ'קים, המרות ורכישות של מטבע חוץ, העברה וקבלה של מטבע חוץ וכדומה והם נקראים נש"מים (נותני שירותי מטבע).

בדרך כלל מתקשר המושג "אפור" עם מתן הלוואות בריבית הנלקחות על ידי לקוחות אשר המערכת הפיננסית הממוסדת מסרבת לבקשתם לקבלת מימון (או מסרבת לתת להם הלוואות נוספות על אלה שכבר קיבלו), משום שעקב מצבם הפיננסי הם נחשבים לסיכון גבוה מדי. הסיכון הגבוה יותר גורם לכך שהריבית בשוק האפור גבוהה במידה ניכרת מזו שבמערכת הבנקאית, וגם אמצעי הגבייה, במקרה שהלווה אינו עומד בהחזר ההלוואה, נוקשים יותר.

השוק האפור מעולם לא הוסדר אך כדרך להתמודדות בריכוזיות של המערכת הבנקאית והגברת התחרותיות בין הבנקים נחקק חוק הסדרת הלוואות חוץ-בנקאיות, תשנ"ג-1993 שתוקן מספר פעמים במרוצת השנים. בחוק זה נדרש המלווה לתת מידע מלא על הריבית הנדרשת וכל תוספת אחרת שנדרש הלווה לשלם, ונקבעו בו גבולות לעלותה של ההלוואה - לא יותר מפי 2.25 מהריבית הממוצעת לאשראי לא צמוד בפרסומי בנק ישראל. חוקים נוספים המשמשים גם למטרה זו הם חוק החוזים האחידים, התשמ"ג-1982, חוק הגנת הצרכן, התשמ"א-1981, וחוק פסיקת ריבית והצמדה, התשכ"א-1961.

מסמך של מרכז המחקר והמידע של הכנסת ציין בנוגע לשוק ההלוואות בריבית החוץ-בנקאיות כי: "לצד הגורמים הלגיטימיים פועלים בו גורמים עברייניים שעוסקים בין השאר במתן הלוואות בתנאים בלתי סבירים, בגבייה באמצעות סחיטה ואיומים ובהלבנת הון".

ראו גם
------

* שוק שחור

קישורים חיצוניים
----------------

* חוק הסדרת הלוואות חוץ-בנקאיות, תשנ"ג-1993, באתר "נבו"
* אליעזר שוורץ, הלוואות חוץ-בנקאיות – הסדרה ואמצעי פיקוח, אתר הכנסת, 14 בפברואר 2007
* המועצה לצרכנות יוצאת למלחמה נגד השוק האפור, באתר ynet, 4 במאי 2004
* תני גולדשטיין, השוק האפור: כך זה פועל, באתר ynet, 1 באוקטובר 2004
* נופר סיני, צ'ק בנקאי או שקי מזומן? המדריך לשוק האפור, באתר הארץ, 12 באוגוסט 2005
* נורית רוט, בית המשפט העליון יוצא להגנת הלווים בשוק האפור: "לא נכשיר את השרץ", באתר הארץ, 6 באוגוסט 2007
* יוסי אלי‏, "לספר מי הלווה לי כסף? רק כשאדע שיש לי חיים חדשים בחו"ל", באתר וואלה!‏, 22 בנובמבר 2014
* "מי שנכנס לזה – קשה לצאת", סרטון באתר יוטיוב, בערוץ ה-YouTube הרשמי של תאגיד השידור הישראלי, 9 במאי 2020

הערות שוליים
------------

1. ↑  אליצפן רוזנברג, 276% - זו הריבית על הלוואה בשוק האפור, באתר ynet, 24 בדצמבר 2014
**הצהרת חובות האדם ואחריותו** (באנגלית: **Declaration of Human Duties and Responsibilities**, או בקיצור **DHDR**) היא הצהרה הנוגעת לחיזוק יישום זכויות האדם שנכתבה על ידי ארגון אונסק"ו והנציב העליון לזכויות האדם של האו"ם. ההצהרה פורסמה בשנת 1998 לציון 50 שנה להכרזה לכל באי עולם בדבר זכויות האדם בעיר ולנסיה שבספרד. לכן, היא מכונה גם **הצהרת ולנסיה**.

ההצהרה נכתבה מתוך רצון להתכתב עם השינויים בעולם ומתוך יחס גם לחובותיו של הפרט בחברה. כמו כן, חלקים מן ההצהרה מתכתבים עם הצהרות ואמנות חדשות, וביניהן הצהרת המילניום של האו"ם שהתקבלה בפסגת המילניום, אמנת רומא, הגלובלי קומפקט, אמנת האדמה, פרוטוקול קיוטו והצהרות ואמנות אחרות של אונסק"ו.

ניסוח ההכרזה היה תוצאה של עבודה של קבוצת חברי אונסק"ו ששולבה עם חתני פרס נובל - יוסף רוטבלט, וולה סויינקה דאריו פו ואנשי רוח נוספים - פרופסור, ריצ'רד פאלק, רוד לוברס, לורד פרנק ג'אד, סרגיי קפיצה, יעקב פון אקסקול, פרננדו סבאטר. בראש צוות העבודה עמד ריצ'רד גולדסטון.

קישורים חיצוניים
----------------

* DECLARATION OF RESPONSIBILITIES AND HUMAN DUTIES

* Human Duties and Responsibilities for the Reinforcement of Human Rights. The Declaration of Human Duties and Responsibilities (1998)
* DECLARATION OF HUMAN DUTIES AND RESPONSIBILITIES UNITED NATIONS, 1998
* A Universal Declaration of Human Responsibilities
**טל רז** (נולד ב-1959) הוא קצין צה"ל במילואים בדרגת אלוף-משנה, כיהן כמפקד חטיבת שומרון וכמפקד החטיבה המערבית ביחידת הקישור ללבנון.

קריירה
------

רז, בוגר מחזור ט' (1977) של הפנימייה הצבאית לפיקוד בתל אביב, שירת כקצין בחטיבת גולני, שימש מפקד גדוד 17 בחטיבת ביסלמ"ח, ב-1987 מונה למפקד גדוד 51. ב-1989 מונה למפקד גדוד "גפן" בבה"ד 1. ב-1991 מונה לקצין המבצעים של פיקוד המרכז וב-1992 קודם לדרגת אלוף-משנה ומונה למפקד חטיבת שומרון תפקיד בו שירת עד 1994. ב-1995 מונה למפקד החטיבה המערבית ביחידת הקישור ללבנון. בשנים 1997 עד 2000 שירת כראש מחלקת ביקורת יחידות צה"ל ביחידת מבקר מערכת הביטחון. 

לאחר שחרורו עבד בשנים 2001 עד 2012 כמנהל שיווק בחטיבת הטילים ובחטיבת מנו"ר בחברת רפאל - מערכות לחימה מתקדמות. 

רז בעל תואר ראשון במדע המדינה מאוניברסיטת חיפה ותואר שני במנהל עסקים משלוחת אוניברסיטת דרבי בישראל. הוא בוגר המכללה הבין-זרועית לפיקוד ולמטה והמכללה לביטחון לאומי.

הערות שוליים
------------

1. ↑  אהוד ערן, "**תמצית געגוע - סיפורו של ארז גרשטיין והמלחמה בלבנון**", ידיעות ספרים, 2007, עמוד 115.

| מפקדי חטיבת שומרון  |
| --- |
| 

|  |
| --- |
| יצחק שגב • עמוס בן-חיים • אהרון זיו • טל רז • ניצן נוריאל • יהודה שקד • יוסי אדירי • הראל כנפו • יובל בזק • אמיר ברעם • איציק בר • נמרוד אלוני • יואב ירום • שי קלפר • גלעד עמית • שגיב דהן • רועי צוויג-לביא • שמעון סיסו |

 |
עפץ על אלון התולע
מראה פנימי של עפץ עץ אלון. משמאל: זחל של צרעה במרכז העפץ. מימין: אחרי שהצרעה עוזבת את העפץ היא משאירה מאחוריה קליפת ביצה.
עפצים על עץ אקליפטוס.
עפץ של העץ אלה ארץ-ישראלית
**עפצים** הם נגעים המופיעים לעיתים על גבי צמחים, אשר יצירתם נגרמת משום גירוי שלילי על ידי אורגניזמים שונים, בעיקר חרקים, בשלבי פגית או נימפה וכן על ידי בקטריות ממינים שונים (כגון Agrobacterium). האורגניזם המעורר את התופעה מפריש מגופו הורמונים מעוררי גידול הגורמים לגדילת העפצים בצמח.

חרקים היוצרים עפצים יהיו לרוב ספציפיים לסוג הצמח הפונדקאי. עפצים עשירים בחומרי הזנה, שונים מורפולוגית מדגם הצמיחה הרגיל של הצמח ומוגדרים כתוצר פעילות טפילים. עפצים נוצרים על כל אברי הצמח – שורשים,
גבעולים, עלים, פקעות, תפרחות, פירות, וזרעים. עפצים יכולים להתפתח בכל רקמה צמחית, ובכך הם מייצגים את שליטת המין הטפיל על הפונדקאי. המגמה במבנה העפץ היא לקראת הגדלת יכולת ההשפעה על הצמח הפונדקאי, קבלת חומרי הזנה רבים יותר, ולבסוף קצב רבייה גבוה יותר של האורגניזם. רוב העפצים כיום (80%) נמצאים על גבי העלים. מאובנים מראים כי עפצים פרימיטיביים התפתחו על גבי הגבעולים והפטוטרת.

בשנים האחרונות התבסס בישראל מזיק חדש של עצי אקליפטוס. מדובר בצרעת עפצים אוסטרלית הפוגעת בצימוח צעיר של אקליפטוס. הצרעה קטנה, צבעה שחור, אורכה כ-2 מ"מ. הצרעה שייכת למשפחת Eulophidae מתת-משפחת Tetrastichinae. הצרעה היא מזיק ראשוני אשר תוקף את הלבלוב הצעיר של עצים מגילים שונים, תוך העדפה ברורה של עצים צעירים. הצרעה פוגעת גם בשתילים רכים במשתלות. במהלך השנתיים האחרונות התפשטה הצרעה ברוב הנטיעות של האקליפטוס בישראל, והיא מצויה כיום בכל המרחב שבין דרום רמת הגולן לנגב המערבי.

על ידי בישול עפצי עץ אלון במים מקבלים מי עפצים המשמשים להכנת דיו סת"ם ולעבוד גויל ועור. בין הפוסקים הראשונים יש מחלוקת אם מותר או אסור להשתמש בעפצים להכנת דיו סת"ם. בגמרא נזכרים העפצים כחומר גלם לייצור דיו סת"ם וצבע ולעבוד קלף ועור. אין בגמרא רמז באיזה סוג עפצים מדובר. בהלכה מופיעה התייחסות ל"תמרה", שהוא עפץ שעל שיח הצלף, בהקשר לברכות וערלה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **עפץ** |
| ויקישיתוף תמונות ומדיה בוויקישיתוף: **Galls** |

* COMMON OAK GALLS, University of Kentucky College of Agriculture  (באנגלית)
* Galls on Oak, Penn State (באנגלית)
* Plant Gall (באנגלית)
* עפץ, באתר אנציקלופדיה בריטניקה (באנגלית)
* יורם שורק, ‏דברים שיורמים יודעים: האם צמחים יכולים לחלות בסרטן?, באתר "הידען"
* עפצים (בוטניקה), דף שער בספרייה הלאומית

הערות שוליים
------------

1. ↑  Herrera, C.M. Pellmyr, O. (2002) Plant-animal interactions: an evolutionary approach. Oxford: Blackwell Science
2. ↑  פרבולוצקי, א' (2001) אקולוגיה - התאוריה והמציאות הישראלית. ירושלים: כרטא
3. ↑  Inbar, M. Wink, M. and Wool, D. (2004) The Evolution of Host Plant Manipulation by Insects: Molecular and Ecological Evidence from Gall-forming Aphids on Pistacia. Mol. Phylog. Evol. 32: 504-511

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558074905171
* BnF: cb119712363 (data)
* LCCN: sh85052868
* NKC: ph121011

 |
**דין ודברים** (Haifa Law Review) הוא כתב עת משפטי בין-תחומי שיוצא לאור על ידי הפקולטה למשפטים באוניברסיטת חיפה. 

כתב העת נוסד בשנת 2004 על ידי פרופ' סנדי קדר, ששימש כעורך הראשי הראשון. את כתב העת ערכו גם פרופ' שולמית אלמוג, פרופ' רונן פרי ופרופ' חאלד גנאים, פרופ' דורון מנשה. במאמרים המתפרסמים בכתב העת עוברים בקרה פנימית וביקורת עמיתים חיצונית ונערכים בסיוע סטודנטים של הפקולטה למשפטים.

על פי דבר המערכת "כתב-העת מתמקד בזיקות המגוונות שבין המשפט לתחומים שונים, ובוחן את יחסי הגומלין המורכבים בין המשפט לבין מדעים אחרים כגון מדעי הרוח ומדעי החברה".

כתב העת מפרסם חוברות כלליות שבהן מאמרים העוסקים בסוגיות שונות הנוגעות למשפט, וכן "חוברות נושא" המוקדשות לתמות ספציפיות: משפט וגאוגרפיה (כרך ב(1)), קניין רוחני והגבלים עסקיים (כרך ב(2)), משפט ומדעי הרוח (כרך ג(1)), ו"מתודולוגיות ופרספקטיבות במחקר המשפטי" (כרך ד(1)), מדיניות מס ומימון ציבורי (כרך יג).

בנוסף, כתב-העת מפרסם ראיונות עומק עם שופטים הפורשים מבית המשפט העליון.

בכתב העת פורסמו מאמרים ודברי הגות של חוקרים בולטים בישראל ובהם ניבה אלקין-קורן, יוסף אדרעי, שולמית אלמוג, דוד אנוך, מיכאל בירנהק, ישי בלנק, גד ברזילי, אהרון ברק, דפנה ברק-ארז, מיכל גל, חאלד גנאים, דפנה הקר, אלון הראל, עלי זלצברגר, אייל זמיר, שרון חנס, אסא כשר,מני מאוטנר, ברק מדינה, אביחי מנדלבליט, דורון מנשה, נעם סולברג, אוריאל פרוקצ'יה, אורן פרז, רונן פרי, דניאל פרידמן, אורית קמיר, מרדכי קרמניצר, יורם שחר,רון שפירא ועוד.

קישורים חיצוניים
----------------

* אתר כתב העת "דין ודברים"
* ודברים, בקטלוג המאוחד לכתבי-עת (ULS)
* הפולמוס בעניין כללי הציטוט
* דין ודברים, באתר OCLC (באנגלית)
**למור צווארון אדום** (שם מדעי: *Varecia rubra*) הוא מין בסוג למור צווארון. הוא אנדמי למדגסקר, ככל מיני הלמוריים; תחום תפוצתו מתפרש רק על פני יערות הגשם של הפארק הלאומי מסואלה. 

זהו אחד ממיני הלמוריים הגדולים ביותר; אורכו כ-53 ס"מ, אורך זנבו כ-60 ס"מ, ומשקלו 3.3 עד 3.6 ק"ג. רוב גופו של הלמור אדום; בטנו, זנבו, רגליו, ופניו שחורים, ועורפו לבן.

התנהגות
-------

הלמור מקפיד על כך שיהיה נקי תמיד, והרבה מזמנו מוקדש לניקוי עצמי או לניקוי חברתי. השיניים החותכות התחתונות שלו והטופר על אחת מרגליו האחוריות מותאמים במיוחד להתנהגות זו – שיניו החותכות גדלות בקו ישר ומרווחות מעט, מה שיוצר מעין מסרק, שמאפשר ללמור לנקות את פרוותו.

למור הצווארון האדום ניזון בעיקר מפירות, אך הוא תועד גם אוכל עלים.

תועדו 20 קריאות שונות של למור הצווארון האדום. מחקר הוכיח שלמור הצווארון האדום ולמור הצווארון השחור-לבן מבינים זה את קריאותיו של זה, על אף שהם חיים באזורים שונים של האי. סימון הטריטוריה באמצעות ריח הוא דרך נוספת שבה הלמורים מתקשרים זה עם זה.

למור הצווארון האדום חי בקבוצות מטריארכליות שגודלה בדרך כלל עומד על כ־2 עד 16 פרטים; למרות זאת, תועדו קבוצות שכללו מעל 32 פרטים.

הלמורים מגיעים לבגרות מינית בגיל שנתיים, ומתחילים להתרבות בגיל שלוש. בשונה משאר פעילי היום במשפחת הלמוריים, הנקבה בונה "קן" בגובה של כ־10 עד 20 מטרים מעל פני הקרקע, שבנוי מזרדים, עלים, פרווה וגפן. הלמורים מתרבים בעונה היבשה (מאי–יולי), בדומה לשאר מיני הלמוריים, כך שהגור ייוולד בתקופת הגשמים, כשהמזון יימצא בשפע. ההיריון נמשך כ־102 ימים, ונולדים בדרך כלל 2 או 3 גורים בכל המלטה.

תוחלת חייו של הלמור בטבע היא 15–20 שנים.

שימור
-----

למור הצווארון האדום נחשב למין בסכנת הכחדה חמורה בגלל הרס בתי-גידול, ציד ומסחר כחית מחמד. יצירת הפארק הלאומי מסואלה בשנת 1997 עזרה להגן על מין זה, אך למורי צווארון אדומים רבים לא חיים בתוך גבולות הפארק, והם עדיין בסיכון גבוה.

קישורים חיצוניים
----------------

ויקישיתוף מדיה וקבצים בנושא **למור צווארון אדום** בוויקישיתוף
* למור צווארון אדום, באתר ITIS (באנגלית)
* למור צווארון אדום, באתר NCBI (באנגלית)
* למור צווארון אדום, באתר Animal Diversity Web (באנגלית)
* למור צווארון אדום, בבסיס הנתונים ARKive (באנגלית)
* למור צווארון אדום, באתר האנציקלופדיה של החיים (באנגלית)
* למור צווארון אדום, באתר GBIF (באנגלית)
* למור צווארון אדום באתר הרשימה האדומה של IUCN

הערות שוליים
------------

1. ↑  למור צווארון אדום באתר הרשימה האדומה של IUCN
2. ↑

זוג למורים

| למוריים |
| --- |
| למור זנב-טבעת (סוג ומין יחיד) | למור זנב-טבעת |  |
| למור אמיתי | למור חום • למור סנפורד • למור לבן-ראש • למור אדום • למור אדום-חזית • למור חום-צוואר • למור אפור-ראש • למור שחור • למור שחור כחול-עין • למור מוכתר • למור אדום-בטן • למור הנמייה |
| למור צווארון | למור צווארון שחור לבן • למור צווארון אדום |
| למור עדין | למור במבוק אפור • למור במבוק מוזהב • למור במבוק מערבי |
| למור במבוק ענק (סוג ומין יחיד) | למור במבוק ענק |
**פרנסיס אנתוני (פרנק) בריקובסקי** (אנגלית: **Francis Anthony (Frank) Brickowski**; נולד ב-14 באוגוסט 1959 בבייויל, ניו יורק) הוא כדורסלן עבר אמריקאי ששיחק בליגת ה-NBA ובאירופה. גובהו 2.06 מטר. שיחק בעמדת הפאוור פורוורד והסנטר.

בריקובסקי שיחק כדורסל מכללות במשך ארבע שנים במדי אוניברסיטת המדינה של פנסילבניה. במדיה זכה בפרס ג'ון לות'ר למצוינות שנערך בשנת 1980. בריקובסקי סיים את קריירת המכללות שלו עם ממוצעים של 12.5 נקודות, 4 ריבאונדים וכאסיסט וחצי למשחק.

בריקובסקי נרשם לדראפט ה-NBA שנערך בשנת 1981 ונבחר מהסיבוב השלישי, במקום ה-57 הכללי על ידי הניו יורק ניקס. הניקס החליטו שבריקובסקי לא כשיר ומוכן ל-NBA. ולכן, בריקובסקי שלא השיג חוזה ב-NBA פתח את הקריירה המקצוענית שלו באיטליה, במדי וארזה. לאחר עונה אחת באיטליה, בריקובסקי עבר לצרפת, כדי לשחק בריימס. ולאחר מכן, שיחק בריקובסקי במדי מכבי תל אביב במשך עונה אחת.

בעונת 1984/1985, בריקובסקי חזר לארצות הברית וחתם בסיאטל סופרסוניקס, לאחר שהניו יורק ניקס העבירו את זכויות השחקן לסופרסוניקס, תמורת שתי בחירות דראפט עתידיות. אחרי שתי עונות צנועות, הוא חתם אצל לוס אנג'לס לייקרס, אבל שיחק רק בחלק הראשון של העונה עימה לפני שהועבר בעסקה לסן אנטוניו ספרס, ביחד עם פטר גודמונדסון, שתי בחירות דראפט וכסף עבור מייקל תומפסון. אף־על־פי שבריקובסקי שיחק רק 7 משחקים משארית העונה שנשארה. למרות זאת, שיחק עימה במשך שלוש עונות, כשבעונת 1987/1988 העמיד ממוצעי שיא של 16 נקודות ו-4.5 ריבאונדים. 

במהלך קדם־עונת 1989/1990, כשתקציבה של סן אנטוניו ספרס הגיע לתקציב התקרה, הוליך להעברתו של בריקובסקי והעברת מספר שחקנים נוספים לקבוצות אחרות. כשבריקובסקי הועבר בעסקה למילווקי באקס. הוא נהפך לשחקן פעיל ולשחקן חמישייה מובהק במדי הבאקס, למרות זאת, במהלך עונת 1991/92, בריקובסקי נמצא בגבעת מונטנה, עם שקית מריחואנה. לאחר מכן, הודה בחקירה בשימוש ובהחזקת בסמים, ונאלץ לשלם 2,000 דולר כקנס ובנוסף, נאלץ לקיים פגישות קבועות עם יועץ סמים ועם פסיכולוג. 

לאחר ארבע עונות במדי הבאקס, העובר בעסקה ביום האחרון לחלון ההעברות והעסקאות לשארלוט הורנטס עבור בחירת הדראפט בסיבוב הראשון, מייק ג'מינסקי. לאחר שהעביר את שאר העונה שנותרה, בריקובסקי הצטרף אל הסקרמנטו קינגס. למרות זאת, בריקובסקי נפצע בכתף במהלך קדם־עונת 1994/95, והחמיץ בעקבות זאת, את כל שאר העונה, אף שהבריא בינואר. 

למרות שלבריקובסקי היה חוזה לעונה נוספת עם הקינגס, הוא חתם אצל סיאטל סופרסוניקס, לקדנציה שנייה. במדי הסופרסוניקס נהפך לתורם מפתיע באחוזי הקליעות לשלוש, כשקלע לסל 32 פעמים מתוך 72 זריקות (40.5%). ועזר לסופרסוניקס להעפיל לגמר ה-NBA מול השיקגו בולס בעונת 1995/1996. לאחר מכן, בריקובסקי עבר כשחקן חופשי אל הבוסטון סלטיקס ב-1 באוגוסט 1996. אך, לאחר 17 משחקים שוחרר מהקבוצה ב-17 ביולי 1997. בעקבות זאת, בריקובסקי פרש ממשחק פעיל, בהיותו בן 38. בריקובסקי העמיד ממוצעי NBA של 10 נקודות, 5 ריבאונדים ו-2 אסיסטים ב-731 משחקים. 

שנה לאחר הפרישה ב-1997, בריקובסקי הצטרף לקבוצת כדורסלני NBA בדימוס בטורניר כדורסל בסין מול הנבחרת המקומית.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* דף השחקן באתר data-base-basketball

הערות שוליים
------------

1. ↑  בריקובסקי באירופה
2. ↑  עסקת ענק בין הספרס ללייקרס
3. ↑  תקציבה של הספרס מתקרב לתקציב התקרה
4. ↑  בריקובסקי הודה בשימוש ובהחזקת מריחואנה
5. ↑  בריקובסקי הצטרף אל סגל הקינגס
6. ↑  בריקובסקי גמר את העונה
7. ↑  טורניר הכדורסל הביגו 1998 בסין
שושנת טיודור
**שושנת טיודור** או **השושנה האנגלית** היא סמלה ההרלדי של אנגליה אשר קיבלה את שמה משושלת טיודור, בית המלוכה אשר שלט בממלכת אנגליה בשנים 1485–1603. השושנה היא הפרח הלאומי של אנגליה כשם שהדרדר מייצג את סקוטלנד.

מקורות
------

כאשר הנרי טיודור נטל את הכס האנגלי מריצ'רד השלישי הוא הביא גם לקיצה של מלחמת השושנים אשר התחוללה בין בית לנקסטר (אשר סמלם היה שושנה אדומה) ובית יורק (אשר סמלם היה שושנה לבנה) במשך שלושים שנה והובילה את אנגליה לתוהו ובוהו פוליטי. הוריו היו אדמונד טיודור, רוזן ריצ'מונד וליידי מרגרט בופורט מבית לנקסטר ונישואיו עם אליזבת מיורק הביאו לשילובם של שתי השושלות היריבות.

עם נישואיו, אימץ הנרי את סמל שושנת טיודור אשר שילב בין שושנת יורק הלבנה לבין שושנת לנקסטר האדומה. השושנה מחולקת לעיתים לשניים במרכז לשני חצאים אדום ולבן או בתדירות רבה יותר מתוארת כשושנה כפולה, אדום על לבן.

שימושים היסטוריים
-----------------

שושנת טיודור במרכזו של השולחן העגול של וינצ'סטר
בתקופת שלטונו של הנרי השמיני השולחן העגול אשר הוצב בטירת וינצ'סטר נצבע מחדש ובמרכזו צוירה שושנת טיודור. 

סמל שושנת טיודור עשוי להיות מצויר עם עלים, וגבעול ואף מוכתר בכתר כפי שמופיע בפורטרט הממוזער של אליזבת הראשונה אשר צויר בידי ניקולס היליארד. או מחולק בניצב (חתוך לשנים ומשולב עם סמל נוסף) על מנת ליצור סמל משולב.

שימושים עכשוויים
----------------

שושנת טיודור משמשת כצמח הלאומי של אנגליה כפי שמסמל הדרדר את סקוטלנד, התלתן את אירלנד והכרישה את ויילס. בתור שכזה הוא מופיע על מדיהם של המשרתים שומרים של מצודת לונדון. הוא מופיע על המטבע בערך של 20 פני וכמו כן על החלקה בשלט האצולה המלכותי של הממלכה המאוחדת וכן על שלט האצולה של קנדה.

* שושנת טיודור על גבעול, עם עלים ומוכתרת.שושנת טיודור על גבעול, עם עלים ומוכתרת.
* סמלם של שומרי הראש של מלכת הממלכה המאוחדתסמלם של שומרי הראש של מלכת הממלכה המאוחדת

ראו גם
------

* דגל אנגליה
* סמל אנגליה
* שושנת יורק הלבנה
* שושנת לנקסטר האדומה
* שושנה (הרלדיקה)

לקריאה נוספת
------------

* Boutell, Charles: *The Handbook to English Heraldry*, edited Arthur Charles Fox-Davies, 11th edition, Reeves & Turner, London, 1914. Etext at Project Gutenberg
* Fox-Davies, Arthur Charles: *The Art of Heraldry*, 1904; facsimile edition Arno Press, 1976.
* Fox-Davies, Arthur Charles: *Heraldic Badges*, 1907; digitized at Google books, retrieved 1 December 2007.
* Wise, Terence: *Medieval Heraldry*, ‏Osprey Publishing, 1980, מסת"ב 0850453488

קישורים חיצוניים
----------------

ויקישיתוף מדיה וקבצים בנושא **שושנת טיודור** בוויקישיתוף

הערות שוליים
------------

1. ↑  Wise, p. 22
2. ↑  Fox-Davies, *Heraldry*, p. 187
**רודני ארל מקריי** (באנגלית: **Rodney Earl McCray**; נולד ב-29 באוגוסט 1961) הוא כדורסלן עבר אמריקאי, אשר שיחק בליגת ה-NBA בין השנים 1983–1993. לאורך הקריירה נבחר פעמיים לאחת מחמישיות ההגנה של העונה, וב-10 עונותיו בליגה רשם ממוצעים כוללים של 11.7 נקודות, 6.6 ריבאונדים ו-3.6 אסיסטים למשחק.

קריירת מכללות
-------------

מקריי נולד בעיר מאונט ורנון שבמדינת ניו יורק, ובין השנים 1979–1983 למד באוניברסיטת לואיוויל. כבר בעונתו הראשונה בקבוצת הכדורסל של האוניברסיטה שימש כשחקן חמישייה קבוע, לצדם של דארל גריפית' ודרק סמית', וקלע 7.8 נקודות בממוצע למשחק. באותה עונה זכתה הקבוצה באליפות טורניר המכללות, לראשונה בתולדותיה, לאחר שגברה במשחק הגמר על UCLA, בתוצאה 59–54. בעונות 1982 ו-1983 העפיל עם קבוצתו פעמיים נוספות לשלב הפיינל פור, אולם בשתי העונות הפסידה לואיוויל במשחק חצי הגמר, מול אוניברסיטת ג'ורג'טאון (46–50) ואוניברסיטת יוסטון (81–94), בהתאמה. לאורך 4 עונותיו בליגת המכללות העמיד מקריי ממוצעים כוללים של 9.2 נקודות, 7.6 ריבאונדים ו-2.6 אסיסטים למשחק.

קריירת משחק
-----------

בדראפט ה-NBA‏ 1983 נבחר מקריי בבחירה השלישית על ידי יוסטון רוקטס, אשר צירפה באותו הדראפט גם את רלף סמפסון (בחירה ראשונה) ואת קרייג אילו (בחירה 48). בעונת 1985/1986 העפיל עם הרוקטס לגמר ה-NBA, בו הפסידה קבוצתו מול בוסטון סלטיקס, בתוצאה 2–4. לאורך סדרת הגמר היה הקלעי השני של יוסטון (אחרי האקים אולאג'ואן) עם 15.3 נקודות למשחק, ובהגנה תופקד כשומרו העיקרי של כוכב הסלטיקס לארי בירד. בעונת 1986/1987 נבחר לחמישיית ההגנה השנייה של העונה, ובעונה העוקבת נבחר לחמישיית ההגנה הראשונה, לצדו של אולאג'ואן.

באוקטובר 1988, לאחר 5 עונות ביוסטון, הועבר יחד עם ג'ים פיטרסון לסקרמנטו קינגס בתמורה לאוטיס ת'ורפ. בשתי עונותיו בסקרמנטו המשיך להציג יכולת טובה, עם ממוצעים של 14.7 נקודות, 7.9 ריבאונדים ו-4.5 אסיסטים למשחק, אך קבוצתו לא הצליחה להעפיל לשלב הפלייאוף.

ביוני 1990 הועבר בטרייד לדאלאס מאבריקס בתמורה לביל ונינגטון, ולקראת עונת 1992/1993 נשלח לשיקגו בולס, במסגרת טרייד משולש בו הייתה מעורבת גם גולדן סטייט ווריורס. באותה עונה זכה עם הבולס באליפות ה-NBA, לאחר שגברה בסדרת הגמר על פיניקס סאנס. לכל אורך הפלייאוף שותף מקריי בשבעה בלבד מתוך 19 משחקי קבוצתו, וקלע 2 נקודות בסך הכול. בסיום עונתו היחידה בשיקגו פרש מקריי ממשחק, בגיל 31.

קישורים חיצוניים
----------------

ויקישיתוף מדיה וקבצים בנושא **רודני מקריי** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של מקריי ב-NBA, באתר basketball-reference.com
2. ↑  סטטיסטיקות המשחק בין לואיוויל ל-UCLA, באתר sports-reference.com
3. ↑  סטטיסטיקות המכללות של מקריי, באתר sports-reference.com
4. ↑  רשימת הנבחרים בדראפט 1983, באתר basketball-reference.com
5. ↑  סטטיסטיקות סדרת הגמר בין הרוקטס לסלטיקס, באתר basketball-reference.com
6. ↑  מקריי ופיטרסון נשלחים בטרייד לסקרמנטו, באתר לוס אנג'לס טיימס, 12 באוקטובר 1988
7. ↑  מקריי נשלח בטרייד לשיקגו, באתר הניו יורק טיימס, 19 בספטמבר 1992
8. ↑  הטראש-טוק של ג'ורדן הרס לשחקן את הקריירה, באתר sportscasting.com,‏ 27 במרץ 2020